Zločin u Medačkom džepu (opt. Josip Krmpotić)

Izvještaji s glavne rasprave
17. lipnja 2013. godine – čitanje optužnice, uvodni govori stranaka, dokazni postupak
Izvještava: Marko Sjekavica, Građanski odbor za ljudska prava, Zagreb

Suđenje prati i Jelena Đokić Jović, Documenta
Nakon što je predsjednik vijeća, sudac Ratko Šćekić, objavio predmet glavne rasprave i sastav vijeća, na koji stranke nisu imale primjedbi te uzeo osobne podatke optuženika, glavna rasprava započela je čitanjem optužnice ŽDO Zagreb broj K-DO-84/12 od 20. prosinca 2012., kojom se optuženika tereti da je u rujnu 1993., tijekom vojne akcije "Džep 93", kršeći odredbe međunarodnog prava, u mjestu Lički Čitluk, dopustio podređenim pripadnicima Hrvatske vojske, da u njegovoj nazočnosti, iz osobnog naoružanja, usmrte četvoricu neidentificiranih ratnih zarobljenika, pripadnika Vojske Republike Srspke Krajine te zapovjedio paljenje i rušenje kuća lokalnog stanovništva srpske nacionalnosti na širem području mjesta Lički Čitluk, Počitelj i Njegovan.
Optuženik je izjavio da je razumio optužbu, a predsjednik vijeća je objavio da se optuženik na pripremnom ročištu očitovao o krivnji, izjasnivši se da se ne smatra krivim za kazneno djelo koje mu se stavlja optužnicom na teret. Pozvan da se očituje o netom pročitanoj optužnici, optuženi Krmpotić ponovio je da se ne smatra krivim za kaznena djela koja mu se stavljaju na teret.
U svom uvodnom govoru, zamjenik Županijske državne odvjetnice iz Zagreba Jurica Ilić rekao je da će dokazi koje optužba namjerava izvesti, kako personalni tako i oni materijalni, potvrditi da je opt. Josip Krmpotić, u svojstvu zapovjednika Izviđačke stanije Devete gardijske brigade Hrvatske vojske, tijekom vojne akcije Džep 93, zapovjedio da se ubiju zarobljeni pripadnici VRSK i ruše kuće civilnog srpskog stanovništva. 
U svom uvodnom govoru, branitelj optuženika, odvjetnik Vlatko Nuić, rekao je da će obrana u dokaznom postupku dokazati da je je grad Gospić sve do 9. rujna 1993. godine, kada je započela odnosna vojna akcija, bio svakodnevno granatiran s područja pod kontrolom pobunjenih Srba. Po mišljenju obrane na tom području nije bilo ni civila niti civilnih objekata jer je svaki objekt predstavljao vojnu utvrdu. Optuženik nije imao mogućnost donošenja strateških zapovjedi, već je mogao donositi samo zapovjedi operativne naravi, stoga u ovom slučaju ne može postojati 'prešutna odgovornost' zapovjednika, već samo ona izravna, u smislu izdavanja zapovjedi za ubijanje zarobljenika ili rušenje, odnosno paljenje kuća. Iako je akcija bila dobro organizirana, nakon nje je došlo do nekih nepravilnosti, koje se međutim ne mogu staviti na teret okrivljeniku. Došlo je i do uništavanja dokumentacije od strane nekih pripadnika HV-a te do lažnog prikazivanja događaja od strane pobunjenih Srba i pripadnika UNPROFOR-a. Branitelj je istaknuo da je pozicija obrane da se u ovom predmetu ne mogu primjenivati Ženevske konvencije jer se nije radilo o međunarodnom oružanom sukobu. Obrana će dokazivati da su se inkriminacije dogodile u vrijeme povlačenja HV-a, kada okrivljenik više nije imao ovlasti nad ljudima koji su se nalazili na terenu. 

Prešlo se na dokazni postupak.
Svjedok Marijan Krmpotić 
U glavnom ispitivanju, od strane zamjenika ŽDO, rekao je da je kao pripadnik bojne iz Otočca, Devete gardijske brigade HV-a, sudjelovao u akciji Džep 93. Sjeća se da su vršili pretragu terena, kada su na jednom pravoslavnom groblju, na području Medačkog džepa, zarobili muškarca od svojih 50-ak godina, koji je na sebi imao SMB jaknu bivše JNA i nije bio naoružan. S njim su postupali po pravilima o postupanju s ratnim zarobljenicima i rekao je da može garantirati da ga nitko nije maltretirao ni zlostavljao, za vrijeme dok je isti bio u njegovom prisustvu. Jedan od njegovih suboraca, Šimunac, predao je nekome zarobljenog neprijateljskog vojnika, na 50-ak metara od groblja, kraj nekih kuća. Poslije je vidio da zarobljenika vozilom odvoze pripadnici Izviđačke satnije. Rekao je da se ne sjeća ni marke ni vrste vozila, kao ni imena zapovjednika odnosne satnije. Nakon što je svjedoku predočen njegov iskaz iz istrage, u kojem je iskazao da je među njihovim vojnicima iz Izviđačke satnije bila i osoba po nadimku Krpač, svjedok je objasnio da su i njega tada zvali nadimkom Švabo, te da ne zna ime i prezime te osobe zvane Krpač. Dodao je da je koliko se sjeća zapovjednik izviđačke satnije bio opt. Josip Krmpotić, ali ne zna je li njegov nadimak bio Krpač i ne može tvrditi da bi optuženik bio taj Krpač kojega je tada vidio na terenu. 
U unakrsnom ispitivanju od strane branitelja okrivljenika, svjedok je rekao da se opisano zarobljavanje na groblju dogodilo peti ili šesti dan od početka vojne akcije, a da je on s 10-ak metara gledao kako Šimunac nekome predaje zarobljenika ispred nekih kuća. S iste udaljenosti je gledao i kako pripadnici Izviđačke satnije odvoze zarobljenika, koji prilikom privođenja nije bio vezan.
Svjedok Mile Šimunac 
U glavnom ispitivanju od tužitelja rekao je da je sudjelovao u vojnoj akciji Džep 93 kao pripadnik Devete gardijske brigade, bojne iz Otočca, a na terenu se bio zadržao 9 dana. Rekao je da se sjeća da je zarobio jednu stariju žensku osobu koju je potom predao svjedoku Marijanu Krmpotiću. Potonji ju je vojnim vozilom marke Pitzgauer negdje odvezao. Dodao je da se sjeća da je na groblju u Čitluku zarobio muškarca imena Marko Potkonjak. Svjedok je također rekao da je njegova bojna prolazila terenom od selja Potkonjak, iz Smiljeva, a završili su u jednoj velikoj kući u Čitluku, gdje je bio prije dućan, a gdje su naišli na dosta vojske i zapovjednika. Tada je dobio naredbu od svog zapovjednika Saše Čače da s još par ljudi pođe do groblja i da tamo postavi kružnu obranu. Tako je i napravio i s još trojicom ili četvoricom suboraca, među kojima se sjeća Signeta Kolakovića i Rikarda Mihaića, tamo je u straži proveo noć. Ne može se sjetiti je li s njim bio i jedan od zapovjednika, prezimena Vukorepa. Dok su se uspinjali prema groblju, on je išao treći u koloni, iza Kolakovića i Mihaića, kada je, pokraj jednog spomenika, u travi, vidio nečiju glavu. Zavikao je: „Diži ruke, predaj se, majku ti četničku!“, a možda bi bio i zapucao da pred njim nisu bila dvojica mu kolega. Ta osoba je poslušala zapovjed. Razgovarao je s njom minutu ili dvije, a potom je javio pretpostavljenom Saši Čači ili Marijanu Krmpotiću da imaju 'brzo pokvarljivu robu'. Dobio je zapovjed da tu robu spusti u bazu, našto je zarobljenika odveo u ranije spomenutu veliku kuću. Tamo su bili pripadnici 1., 2., i 3. bojne, kao i nekoliko pripadnika izviđačke postrojbe, Devete gardijske brigade, među kojima i optuženi Josip Krmpotić. Zarobljeni muškarac imao je na sebi SMB vjetrovku bivše JNA, bio je star 50-ak godina i rekao mu je da se zove Marko Potkonjak. Iskazao je da ne zna koja je bila daljnja sudbina zarobljenika nakon što ga je on predao u bazu.

U unakrsnom ispitivanju od branitelja okrivljenog Krmpotića svjedok je rekao da je primjetio da je zarobljeniku u trenutku kad je zarobljen jedna ruka krvarila i da je očigledno prethodno bio ranjen u borbi. Dok su ga vodili u bazu, isti nije bio vezan. U bazi je bilo dvadesetak ljudi, ne zna je li u trenutku dovođenja tamo bio i optuženik, ali se sjeća da ga je tamo vidio nakon nekih pet minuta od dolaska.
U glavnom ispitivanju od strane branitelja okrivljenika
 svjedok je iskazao da se opisano zarobljavanje zbilo prvoga dana predmetne vojne akcije. 
Svjedok Josip Vidmar 
U glavnom ispitivanju od strane zamjenika ŽDO rekao je da je sudjelovao u predmetnoj vojnoj akciji kao pripadnik 3. bojne 9. gardijske brigade HV-a. Vidio je da je na groblju u Čitluku zarobljen jedan neprijateljski vojnik, starosti od oko 60 godina, koji je u trenutku zarobljavanja imao na sebi SMB uniformu bivše JNA, a bio je ozlijeđen u predjelu lijeve ruke. Zarobljavanju je bilo prisutno njih 5 ili 6 suboraca. Marijan Krmpotić zvani Švabo je potom zarobljenika predao u kuću gdje se nalazila njihova vojska. Dodao je da ne zna što se dalje događalo sa zarobljenim neprijateljskim vojnikom, ali da se pričalo da ga je preuzeo Petar Krmpotić iz Izviđačke satnije, koji je ujedno bio i zapovjednik iste. Nisu utvrđivali identitet zarobljenika, a on ne zna da li je možda sam zarobljenik u razgovoru rekao svoje ime.
U unakrsnom ispitivanju od strane branitelja okrivljenika, svjedok je rekao da se groblje nalazilo na 100-tinjak metara od kuće gdje je kasnije odveden zarobljenik. Dodao je da se sa sigurnošću ne sjeća je li se govorilo da je zarobljenika osobno preuzeo optuženik ili pak njegovi izviđači.

Na poseban upit tužitelja, koji mu je predočio dio njegovog iskaza iz istrage, u kojem je naveo da je zarobljenika od Krmpotića zvanog Švabo, preuzeo jedan drugi Krmpotić, iz čega bi proizlazilo da je on to vidio, svjedok je naveo da on to nije mogao vidjeti budući da je čitavu noć proveo na groblju i od tamo nije silazio više u mjesto. Kasnije je čuo tu priču da je zarobljenika preuzeo zapovjednik Izviđačke satnije Krmpotić.

Vijeće je temeljem čl. 431.st.1.t.1. ZKP-a iz 2008. donijelo rješenje po kojem se, budući da je zamjenik Županijske državne odvjetnice iz Zagreba u spis priložio smrtni list za svjedoka Nediljka Panića, izdan od strane Ureda državne uprave u Primorsko-goranskoj županiji, Matičnog ureda Rijeka, iz kojeg proizlazi da je isti preminuo dana 8. prosinca 2011. godine, čita iskaz navedenog svjedoka, dan u istrazi dana 12. rujna 2011. godine.

Glavna rasprava je odgođena, a nastaviti će se 16. rujna 2013. godine u 9, pa zatim isti dan u 12 sati.
� Svjedok je predložen od strane ŽDO Zagreb, kao i od strane obrane okrivljenika.





� Ispitan u istrazi, sada preminuli svjedok Nediljko Panić, dana 12. rujna 2011. godine, iskazao je da je na groblju u Počitelju uhićen stariji muškarac za kojega je čuo da se zvao Đuro, da je bio iz Gospića i da su ga neki od njegovih suboraca poznavali. Istoga su odvezli pripadnici Devete gardijske brigade HV-a.





